Tämän viikon alku on verotietojen juhlaa. Media julkaisee tietoja suurituloisimmista suomalaisista – ja tekee kollektiivisesti saman virheen kuin aina ennenkin: se julkaisee osinko- ja myyntivoittotuloista vain verollisen osuuden ja laskee sen perusteella asianomaisen henkilön kokonaisveroprosentin, joka on väärä.

Todellisuudessa suurituloisilla pääomatulojen saajilla on suuremmat tulot ja pienemmät veroprosentit kuin media kertoo.

Syy on toimittajien, jotka eivät ole selvittäneet verotietojen sisältöä edes itselleen. Jos olisivat, he ottaisivat huomioon myyntivoittojen verottoman hankintameno-osuuden (40 prosenttia yli 10 vuotta omistetusta omaisuudesta ja 20 prosenttia sitä lyhyemmän ajan omistetusta omaisuudesta) ja pörssiosakkeiden osingoista saatavan 15 prosentin verottoman osuuden.

Otetaan esimerkiksi Helsingin Sanomien julkaisema lista ”He saivat eniten verotettavia myyntituloja ja osinkoja”. Lista on sinänsä oikea, kun se kertoo ”verotettavat tulot”. Mutta se on väärä, jos halutaan tietää todelliset tulot ja veroprosentit. Otsikko ”kokonaisvero%) ei kuvaa todellista veroprosenttia.

Verrataanpa kahta listaa suurituloisimmista osinkojen ja myyntitulojen saajista kymmenen kärjen osalta. Ensimmäinen luku on verotettava pääomatulo (miljoonaa euroa) toinen asianomaisen henkilön kokonaisveroprosentti

Helsingin Sanomat:

1. Hannu Hukkanen 26,6 miljoonaa 33 %

2. Tomi Kuntze 26,6 33 %

3. Kimmo Riihimäki 24,5 32 %

4. Björn Wahlroos 18,1 32 %

5. Jorma Terentjeff 16,2 32 %

6. Kim Väisänen 15,3 32 %

7. Tapio Kyöstilä 15,3 32 %

8. Jari Koskinen 14,8 32 %

9. Risto Harvia 14,0 32 %

10. Sari Harvia-Jyllinmaa 13,8 32 %

Esko Seppänen:

1. Hannu Hukkanen 44,4 miljoonaa 19,1 %

2. Tomi Kuntze 44,4 19,1 %

3. Kimmo Riihimäki 41,0 19,1 %

4. Kim Väisänen 25,5 19,6 %

5. Jari Koskinen 24,7 19,1 %

6. Risto Harvia 23,3 19,4 %

7. Sari Harvia-Jyllinmaa 23,0 19,2 %

8. Martti Ehrnrooth 22.8 19,1 %

9. Pertti Harvia 22.5 19,3 %

10. Pekka Harvia 22,5 19,3 %

(Björn Wahlroos 21,0 27,8 %)

(Jorma Terentjeff 19,0 27,3 %)

(Tapio Kyöstilä 18,0 27,3 %)

Tämä jälkimmäinen lista ei ole yhtä tarkka kuin veroluetteloiden mukainen lista veronalaisista tuloista, mutta seuraavin varauksin se on oikeampi kuin Helsingin Sanomien lista, koska se paljastaa tosiasialliset pääomatuloprosentit pienemmiksi kuin valtamedia esittää.

Siinä on arvattu, että kaikki listalla olevat kymmenen suurinta myyntivoittajaa ovat saaneet hyväkseen 40 prosentin suuruisen hankintameno-olettaman ja että se kaikki on heille verovapaata tuloa (ilman merkittävää oman rahan pääomasijoitusta myytyyn yhtiöönsä) ja että Terentjeffin ja Kyöstilän tulot ovat osinkoja.

Hukkanen ja Kuntze ovat myyneet Lidelin, Koskinen ja Ehrnrooth Vaconin, Harviat ovat vapauttaneet itsensä perintöverotaakasta myymällä kiuastehtaansa (ei se perintöverokaan suurempi olisi ollut kuin heiltä kauppahinnasta peritty vero). Riihimäki ja Väisänen ovat nuoria yrittäjiä, jotka ovat luoneet yrityksensä itse tyhjästä, eikä heidän ole tarvinnut ruikuttaa perintöveron poistamisen tarvetta niin kuin Harviat ja Wahlroos ovat itkua nieleskellen tehneet.

Tämän kirjoituksen ainoa tarkoitus on osoittaa, että valtamedia ei tee tarpeeksi asti perusteellista työtä esitellessään valmiita tilastoja ilman tarpeellisia taustatietoja tässä tapauksessa suurituloisten vielä alemmista veroprosenteista kuin meille kerrotaan.